b'\n_START_ARTICLE_\nGozdne \xc5\xbeeleznice na Slovenskem\n_START_PARAGRAPH_\nGozdna \xc5\xbeeleznica je oblika \xc5\xbeelezni\xc5\xa1kega transporta, ki je slu\xc5\xbeila predvsem za prevoz lesa iz gozdov do bli\xc5\xbenjih \xc5\xbeag, glavne ceste ali regionalne \xc5\xbeeleznice._NEWLINE_Pregled vseh gozdnih prog na Slovenskem pove, da je bilo pri nas zgrajenih 29 gozdnih \xc5\xbeeleznic v skupni dol\xc5\xbeini okoli 260 km. Na teh progah je obratovalo 36 lokomotiv razli\xc4\x8dnih vrst in pogonskih na\xc4\x8dinov. Gozdne \xc5\xbeeleznice so bile grajene skrajno preprosto in na meji varnostnih predpisov. Proge so bile ve\xc4\x8dinoma grajene s \xc5\xa1irino tira 600 ali 760 mm._NEWLINE_Zaradi preproste in poceni gradnje gozdna \xc5\xbeeleznica ni grobo posegala v gozdni prostor. Planum proge je bil najve\xc4\x8dkrat \xc5\xa1irok od 1,5 do 2,2 m in se je zaradi \xc4\x8dim manj\xc5\xa1ih stro\xc5\xa1kov gradnje kar se da prilagodil obliki terena._NEWLINE_Vozila gozdnih \xc5\xbeeleznic so bila vzdr\xc5\xbeljiva in nezahtevna za vzdr\xc5\xbeevanje. Neredke lokomotive so po na\xc5\xa1ih gozdovih obratovale tudi pol stoletja in ve\xc4\x8d. Tirna vozila so na enoto prevo\xc5\xbeenega materiala porabila veliko manj energije kot cestna vozila in so zato obratovala po zelo nizki ceni.'